Verdenspremiere på fremtidens elektriske Octavia Combi

Skoda har trukket klædet af Vision O – konceptet, der viser, hvordan en elektrisk Octavia Combi kan se ud. Og for alle, der i årevis har drømt om en rummelig elstationcar i familiebudget-klassen, er der godt nyt: Vision O ligner et seriøst bud på fremtidens familiebil.

Octavia Combi er ikke bare en bil. For mange danske familier har den siden 1998 været synonym med praktisk drømmebil: masser af plads, lavt værditab og en pris, der var til at betale. Derfor er det måske også lidt af et statement, at Skoda nu viser vejen til en elektrisk udgave.

Vision O er blevet præsenteret på biludstillingen i München, og selvom det endnu er et koncept, er der ingen tvivl om, hvor Skoda vil hen: En elbil, der skal ramme både familier, firmabilskunder og alle, der savner et alternativ til de efterhånden dominerende SUV’er.

Bagagerum, køleskab og højttalere

Skoda lover, at bilen holder fast i stationcar-DNA’et: Mere end 650 liter bagagerum, over 1.700 liter med bagsæderne lagt ned – og selvfølgelig en række af de klassiske Simply Clever-detaljer. Vision O har blandt andet indbygget køleskab, trådløs Bluetooth-højttaler, skærmrenser og dedikeret opbevaring til ladekabler. Altså funktioner, der taler direkte til hverdagsbrugeren.

Kabinen byder på et 1,2 meter bredt Horizon Display, suppleret af en lodret midterskærm og et nyt kontrolhjul med haptisk feedback. Belysningen kan automatisk justeres til døgnets rytme, og materialerne er udvalgt med fokus på genbrug: polyester fra genanvendt plast, 3D-printede nakkestøtter og læderrester, der får nyt liv som gulvbelægning.

Mere end transport

Vision O er også spækket med digitale funktioner. Den indbyggede assistent Laura kan agere rejseguide, tage noter eller foreslå ruter, og med en ny app kan du få hjælp til at pakke bilen via en Loading Assistant. Der er endda tænkt i fremtidig autonom kørsel med en særlig Tranquil mode, hvor kabinen kan forvandles til et afslappende lounge-rum.

Vision O er bygget på Volkswagen-koncernens kommende elbilplatform. Hvornår den endelige Octavia Combi på el rammer vejene, har Skoda endnu ikke sagt, men konceptet gør det tydeligt: Fremtidens Octavia bliver elektrisk – uden at glemme det, der altid har gjort den populær: plads, praktikalitet og et prisskilt, der rammer forbrugernes virkelighed.

Verdenspremiere på fremtidens elektriske Octavia Combi