Skoda teaser ny elektrisk Octavia

Skoda har nu givet os det første smugkig på deres kommende konceptbil – bilen, der skal ligge til grund fro den elektriske Octavia, der blev lovet i juli måned. Den nye Vision O er ikke bare en designøvelse, men en markør for, hvor mærket vil hen, når det gælder bæredygtighed, teknologi og design i den elektriske æra, lover Skoda.

På dette første billeder ser vi en silhuet, der balancerer mellem det kantede og det bløde. Forlygterne er skarpt skårne, forruden stejlt hældende og taglinjen elegant svungen – elementer som giver et futuristisk udtryk, men også trækker tråde til succeser som Octavia Combi og Superb Combi. Vision O bliver vist frem i fuld figur i september under biludstillingen IAA Mobility i München.

“Min opgave var at overføre det nye Modern Solid-designsprog til en stationcar,” forklarer eksteriørdesigner Jounggeen Kim. Han har hentet inspiration i både klassiske Skoda-modeller som Yeti og Roomster og i tjekkisk arkitektur med sine bløde, geometriske former. Resultatet, mener han selv, er “moderne, enkelt, friskt og tidløst”.

Navnet Vision O er ikke tilfældigt. O’et henviser til “circularity” – altså idéen om cirkulær tænkning: Genanvendelse, holdbarhed og bæredygtighed er tænkt ind i både materialer og funktion. Vision O er skabt med familien i tankerne, fortæller Kim: “Praktisk, pålidelig og troværdig – præcis som Skoda altid har været.”

Teaserbilledet viser Octavia-konceptet Vision O.

Ifølge Skoda-direktør Klaus Zellmer er Vision O mere end blot en flot øvelse i formgivning. Det er et varsel om, hvor stationcaren – og Skoda – bevæger sig hen i en tid præget af elektrificering og nye krav til bæredygtighed:

“Vision O viser, hvordan vi vil udvikle vores stationcar-segment under indflydelse af ny teknologi og grøn omstilling. Vi glæder os til at løfte sløret fuldt i begyndelsen af september og dermed åbne et nyt kapitel i Škodas designhistorie.”

Stationcaren er måske ikke længere konge af salgsstatistikkerne, men hos Skoda lever kærligheden til den praktiske form i bedste velgående. Og med Vision O er det tydeligt, at Octavia får en renæssance i en elektrisk og bæredygtig fremtid.

Skoda teaser ny elektrisk Octavia