Ny teaser-video giver glimt af elektrisk Skoda Octavia-arvtager

Tjekkerne har løftet lidt (mere) af sløret for fremtidens elektriske Skoda Octavia — i form af konceptbilen Vision O. I en ny teaser-video får vi et glimt af bagenden på den rummelige stationcar, der skal tage mærkets designretning, Modern Solid, til næste niveau.

I videoen glider kameraet hen over de bløde, stramme linjer, hvor et nyt B-stolpe-design flyder direkte over i bilens bagende. Den let hældende taglinje munder ud i en todelt tagspoiler, der leder blikket ned mod smalle baglygter i et karakteristisk T-formet lyssignatur. Det hele bindes sammen af Skoda-bogstaver og modelnavnet Vision O på bagklappen, flankeret af en markant bagkofanger. Resultatet er et rent, aerodynamisk udtryk, der stadig emmer af praktisk hverdagsbrug.

Ifølge chefdesigner Oliver Stefani handler Vision O om at gøre Skodas designsprog mere følelsesladet og fremtidssikret, uden at gå på kompromis med mærkets kerneværdier:

“Vision O er ekstremt praktisk i hverdagen, men rummer også overraskende og gennemtænkte detaljer,” siger han.

Vision O får verdenspremiere den 8. september 2025 på biludstillingen i München. Lanceringen kan også følges live på Skodas YouTube-kanaler. Det bliver samtidig første officielle præsentation af, hvordan en elektrisk stationcar fra Skoda kan se ud — og et klart signal om, at mærket har tænkt sig at forsvare sin førerposition i Europas stationcar-segment.

Selvom bilen nu vises frem, skal eventuelle købere væbne sig med tålmodighed. Oprindeligt var det planen, at den elektriske Skoda Octavia skulle på vejene i 2026, men den deadline er udskudt. Ifølge det britiske bilmedie Autocar er det nu planen, at den elektriske Octavia først ruller ud tættere på årtiets afslutning. Den skal angiveligt baseres på Volkswagens nye SSP-platform.

Ny teaser-video giver glimt af elektrisk Skoda Octavia-arvtager