Skoda Octavia gør comeback som elbil

Stationcaren lever videre, selv i en verden domineret af SUV’er. Skoda har nemlig bekræftet, at den ikoniske Skoda Octavia Combi vender tilbage – denne gang i en rendyrket elektrisk udgave.

På den kommende biludstilling i München til september løfter Skoda sløret for en elektrisk konceptversion af næste generation Octavia Combi. Modellen bliver et afgørende skridt i mærkets elektriske satsning, men også et vink til de mange familier og firmabilsbrugere, der stadig sætter pris på en rummelig og praktisk stationcar.

Skoda viste allerede i 2023 de første streger til projektet, da de talte om en “rummelig” elstationcar, målrettet både private og erhvervslivet. Dengang præsenterede de også et futuristisk designskulptur med skarpe linjer, store hjul og den karakteristiske Combi-silhuet, som understreger modellens sportslige islæt. Den kommende model forventes at måle cirka 4,7 meter i længden.

Selvom bilen nu vises frem, skal eventuelle købere væbne sig med tålmodighed. Oprindeligt var det planen, at den elektriske Octavia skulle på vejene i 2026, men den deadline er udskudt. Ifølge det britiske bilmedie Autocar er det nu planen, at den elektriske Octavia først ruller ud tættere på årtiets afslutning.

Den skal bygges på Volkswagens kommende SSP-platform, som også bliver fundamentet for næste generation Volkswagen Golf.

Men fans af den nuværende Octavia skal ikke frygte, at Skoda skrotter alt, hvad der lugter af benzin og diesel. Mærket fortsætter nemlig med at tilbyde den nuværende Octavia i både benzin-, diesel-, mildhybrid- og plug-in hybrid-udgaver – et signal om, at ikke alle kunder er klar til at tage springet til ren eldrift endnu.

Med el-udgaven af Octavia Combi forsøger Skoda at holde liv i stationcarens folkelige appel, selv i en tid hvor SUV’er stjæler rampelyset. Modsat mange konkurrenter nægter Skoda at give slip på den praktiske og mere aerodynamiske biltype, som stadig tiltaler dem, der prioriterer plads og lavere forbrug frem for høj benzinregning og massive køretøjer.

LÆS MERE: Test af Volkswagen ID.7 Tourer.

Hvordan det endelige design ser ud, får vi første smugkig på i München til september.

Skoda Octavia gør comeback som elbil